| আপডেট : ২৩ এপ্রিল ২০১৯, ১৬:০৫ | প্রকাশিত : ২৩ এপ্রিল ২০১৯, ১৬:০০
বলিউড ভাইজান সালমান খান অভিনীত বিয়োগাত্মক প্রেমের ছবি ‘তেরে নাম’ মুক্তি পেয়েছিল ২০০৩ সালে। সতীশ কৌশিক পরিচালিত সে ছবি বক্স অফিসে ঝড় তুলেছিল। রাধে চরিত্রে সালমান খানের লুক তখন যুব প্রজন্মের কাছে হটকেক।
‘তেরে নাম’ ছবির মাধ্যমে বলিউডে হাতেখড়ি হয়েছিল ভূমিকা চাওলার। ১৬ বছর পেরিয়ে এবার সে ছবির সিক্যুয়েল নির্মাণ করার কথা ভাবছেন পরিচালক সতীশ কৌশিক। ২০১৯ সালের শেষের দিকেই শুরু হতে যাচ্ছে এ ছবির শুটিং।
এ ব্যাপারে পরিচালক সতীশ কৌশিক বলেন, ‘হ্যাঁ, এটা সত্যি। আমি ‘তেরে নাম টু’ নির্মাণ করতে চলেছি। এখন শুধু এটাই বলতে পারি, প্রথম ছবির মতো দ্বিতীয় কিস্তিতেও ছবির প্রেক্ষাপট হবে প্রেম কাহিনি।’
পরিচালক আরও জানান, ‘তেরে নাম টু’-তে প্রধান চরিত্রে সালমান খানই থাকবেন। তবে তার বিপরীতে এবার কোন অভিনেত্রীকে দেখা যাবে তা এখনও চূড়ান্ত করা হয়নি। সালমান আপাতত ব্যস্ত তার ‘ভারত’ ও ‘দাবাং থ্রি’র কাজ নিয়ে।